Vážení spoluobčania, milí priatelia, želám vám krásne sviatočné popoludnie,
pred niekoľkými hodinami sme všetci privítali vzácneho hosťa. O polnoci prekročil náš prah Nový rok 2020 a priniesol nám dar, ktorého sladkosť, či horkosť pocítime v nasledujúcich hodinách a dňoch. Priniesol nám čas. Čas na prácu a vytváranie hodnôt, ale i na oddych a radosť, čas na nápravu chýb a omylov,  čas na cestu k srdciam ľudí navôkol.  
Nový rok je vždy príležitosťou začať veci znova a lepšie. Ak tak máme urobiť, je nevyhnutné obzrieť sa najskôr za seba a poctivo zhodnotiť ten starý.  Zachytiť všetko pozitívne, nájsť dôvody toho negatívneho a dokázať niesť dôsledky.
Nie vo všetkom, do čoho vstupujeme s elánom, dosiahneme úspechy, aké by sme predpokladali, ale tešíme sa z každej maličkosti, ktorú sa podarí zrealizovať pre občanov a obec Zemianske Kostoľany. A či sa nám v uplynulom roku podarilo z mozaiky maličkostí vytvoriť prospešné dielo, dokážete posúdiť práve vy, občania.
Uplynulý rok sa niesol v znamení investícií hlavne do školskej, športovej, dopravnej a kultúrnej infraštruktúry.
Materská škola v novom školskom roku privítala deti v zrekonštruovaných priestoroch dvoch šatní s novým interiérovým vybavením, zamestnancom v kuchyni sa zlepšili pracovné podmienky dobudovaním vzduchotechniky a v exteriéri škôlky boli doplnené prístrešky nad schodiská a vchodové dvere novej časti budovy.
Zrekonštruovanú telocvičňu a nový športový povrch multifunkčného ihriska od nového školského roka užívajú nielen žiaci základnej školy, ale aj rekreační športovci, či členovia športových záujmových združení.
S podporou Ministerstva vnútra SR obec zabezpečila obnovu vonkajších omietok na budove hasičskej zbrojnice a rekonštrukcia vnútorných priestorov umožní našim dobrovoľným hasičom pracovať a stretávať sa v príjemnejšom a hygienickejšom prostredí. 
Obnovou prešli i niektoré ďalšie časti nášho kultúrneho stánku, ktorý koncom roka oslávil svoje 46. narodeniny. Komplexne bola opravená schodisková chodba s vchodom do knižnice a s bočným vstupom do kinosály. Ku koncu roka boli ukončené opravy omietok a montáž sadrokartónového stropu v priestoroch chodby pred kinosálou a sociálnymi zariadeniami. Chodba bola doplnená novým interiérovým vybavením.
Obnovy sa dočkali i priestory kultúrneho domu so samostatným vchodom od tenisových kurtov. Po sanačných prácach tu pripravujeme sociálne zázemie pre priaznivcov bieleho športu. 
Od začiatku letných mesiacov si návštevníci cintorína určite nemohli nevšimnúť terénne úpravy, výsledkom ktorých budú ďalšie miesta na uloženie urnových schránok a chodníky. V záujme riešenia parkovania pri cintoríne sme boli úspešní v nadobudnutí časti pozemkov pri cintoríne, ktoré budú po zabezpečení všetkých povolení v zmysle stavebného poriadku využité na vybudovanie parkovacích miest.
Športovci i priaznivci futbalu sa určite potešili stavebnému ruchu na našom futbalovom ihrisku. Prístavbou i nadstavbou existujúcej prevádzkovej budovy získajú družstvá žiakov, mládežníkov i mužov funkčné priestory, ktoré nielenže pomôžu a zjednodušia plniť úlohy stanovené legislatívou pre zotrvanie družstiev v jednotlivých súťažiach, ale zlepšením priestorových a hygienických podmienok budú prínosom nielen pre hráčov, ale aj návštevníkov tohto najrozšírenejšieho športu u nás.
Po administratívnom i finančnom zabezpečení sa obyvatelia Ulice Boženy Nemcovej v časti za Lazným potokom určite potešili novej lávke pre peších cez potok s bezbariérovým prístupom, prístupovým chodníkom od miestnej komunikácie a osvetlením.
V záujme hospodárneho nakladania s finančnými prostriedkami bolo vymenených 18 svietidiel verejného osvetlenia na miestnej tržnici za svietidlá s LED technológiou, ktoré sú účinnejšie a hlavne úspornejšie na spotrebu energie.
Nielen to, čo je oku viditeľné, je možné zaradiť do prác, ktoré sa nám podarili. Každý jeden z vás, ktorý sa stretol a akoukoľvek investorskou alebo inžinierskou činnosťou vie, že napriek vládou prezentovanej aktivite STOP BYROKRACII, sa stavebníkom stavajú ďalšie nové prekážky a povinnosti, ktorým musí čeliť aj obec. Napriek tomu môžeme ku koncu odchádzajúceho roka skonštatovať, že máme na stole vydané stavebné povolenia na výstavbu parkovacích miest na Ulici kpt. Weinholda, spevnených plôch a parkovacích miest na Ulici 4.apríla v okolí budovy drogérie, textilu, klubu dôchodcov a autobusovej zastávky. Ďalším dôležitým dokumentom pre rozvoj obce a demografický vývoj je stavebné povolenie na prestavbu ubytovne č. 17 na Ulici kpt. Weinholda, ktorá po realizácii bude slúžiť ako nájomné byty pre 12 nových rodín. Veľmi dôležitými dokumentami sú aj stavebné povolenia na výstavbu zberného dvora v obci. Všetky tieto dokumenty sú vydané, niektoré sú právoplatné, niektoré čakajú na nadobudnutie právoplatnosti.
Aj keď by sa mohlo zdať, nezastali sme ani s prácami na zámere vybudovania lokality pre individuálnu bytovú výstavbu na Pažitiach. Stále však môžeme hovoriť len o administratívnych prácach, nakoľko predmetné územie je situované veľmi nešťastne a aby sme mohli lokalitu využiť pre čo najväčší počet  záujemcov o stavebné pozemky, je nevyhnuté popasovať sa s problémom existencie vysokotlaku plynu a vysokého napätia elektrického vedenia vrátane ich ochranných pásiem. Reálne je spracovaná projektová dokumentácia na prekládku stĺpov práve vysokého napätia elektrického vedenia sústavy Stredoslovenskej distribúcie a sústavy Slovenských elektrární.
V prvých mesiacoch nového roka 2020 budeme môcť odovzdať všetkým domácnostiam v rodinných domoch kompostéry na biologicky rozložiteľný odpad, ktoré sme pre vás získali s finančnou podporou Ministerstva životného prostredia SR a do obce boli dodané koncom novembra.
Pre účely obce, spoločenských či záujmových združení, na verejné i súkromné účely bol do majetku obce zakúpený nový autobus IVECO Irisbus Domino, ktorý nahradil pôvodný autobus Karosa vyžadujúci vzhľadom na svoj vek a opotrebenie časté a finančné nákladné údržby a opravy.
Zodpovedne sme pristupovali k hospodáreniu s finančnými prostriedkami, spracovávali sme žiadosti o poskytnutie dotácií z rôznych štátnych, či európskych zdrojov. Niekedy sme boli úspešní, inokedy nie. To nám však neuberá na trpezlivosti a odhodlaní, aby sme to neskúšali opäť a doplnili obecnú pokladnicu aj o cudzie zdroje. 
Naša obec sa stala sídlom nových podnikateľských subjektov, pričom na podnikanie títo využívajú aj obecné priestory. Na kultúrnych podujatiach sme sa mohli stretnúť s rôznymi populárnymi osobnosťami kultúrneho života na Slovensku, či to už bolo umelecké zoskupenie Cigánski diabli, Mirka Partlová, Karin Haydu, Dominika Žiaranová, Martin Mňahončák, Mafia Corner, Majster sveta v Cyklotriale Ján Kočiš alebo úspešný spisovateľ Jozef Banáš.
To boli len v stručnosti spomenuté tie aktivity a práce vedenia obce a jej zamestnancov, na ktoré sme investovali z obecného rozpočtu desiatky, či stovky tisícov eur alebo sme im venovali nezanedbateľné množstvo času. To boli len v stručnosti spomenuté aktivity obce za prvý rok od zloženia sľubu vedenia obce po komunálnych voľbách. Všetky tieto práce boli vykonané na základe prijatých rozhodnutí s jediným cieľom – snažili sme zvýšiť kvalitu života väčšine alebo vždy aspoň časti obyvateľov, žiakom, športovcom, obyvateľom jednotlivých lokalít, hasičom, priaznivcom kultúry, spoločenským či záujmovým organizáciám. Vždy sme sa snažili ku konkrétnej problematike postaviť s najväčšou zodpovednosťou. 
Nedá sa však, samozrejme povedať, že by naša obec nemala problémy. Je ich stále veľa. Na úseku odpadového hospodárstva, separovaného zberu komunálneho odpadu, nakladania s odpadovými vodami, bezpečnosti a ochrany obecného, ale aj súkromného majetku, bezpečnosti na cestách, chýbajúcej infraštruktúry. Toto sú problémy, ktoré sa však zväčša netýkajú len našej samosprávy a pri ich riešení potrebujeme pomocnú ruku od štátu vo forme zákonov a nariadení podporujúcich nie osobné, ale verejné záujmy. Sú to výzvy do najbližšieho obdobia a my veríme, že sa nám aj s vašou podporou podarí s nimi vysporiadať. Veď často stačí len trochu tolerancie, alebo dobrá rada, ochota vzdať sa možno len na určitú chvíľu pohodlia, zavrieť dvere pred ľahostajnosťou a strachom. Uvedomiť si, že ani obecná samospráva nie je všemohúca a neprináleží jej niesť zodpovednosť za  rozhodnutia štátu, alebo úlohy štátu preberať na plecia a finančnú záťaž obce. Dôležitým faktorom v najbližšej budúcnosti, ktorý bude vstupovať do smerovania Zemianskych Kostolian, bude aj rozhodnutie o smerovaní celej hornej Nitry po ukončení dotovania ťažby hnedého uhlia. Nielen areál závodu Elektrárne Nováky v Zemianskych Kostoľanoch, ale aj ich činnosť a podnikateľské aktivity v každom prípade prejdú transformáciou. Pre ekonomickú stability obce Zemianske Kostoľany bude veľmi dôležité, aby podnikateľské aktivity, ktoré pre občanov predstavujú značný ročný príjem do obecnej pokladnice, úplne nezanikli. Je prirodzené, že Slovenské elektrárne hľadajú nové využitie areálu, pre obec a jej občanov je však dôležité, aby daňou za príjmy z nehnuteľností a plánovanej činnosti v tomto závode nebolo zhoršenie životného prostredia a negatívne vplyvy na zdravie a život občanov.
V čase nových začiatkov a prelomov, ako je aj tento na začiatku nového roka 2020 je dôležité pokúsiť sa rozpoznávať, čo sa dá zmeniť a nachádzať v sebe a v iných silu na tieto zmeny. Je čas uvedomiť si skutočnú hodnotu rodiny, priateľstva, spolupatričnosti a žičlivosti, trvať na nich a pochopiť jednoduchý fakt, že Zemianske Kostoľany sú našou obcou. A len a len na nás záleží, aký si v nej vybudujeme život, vzťahy, okolité prostredie, ako si to všetko budeme zveľaďovať a chrániť. Napriek hektickej dobe, v ktorej žijeme, náročnejším požiadavkám na ľudí, techniku a infraštruktúru, som presvedčená, že zveľaďovať a zvyšovať úroveň kvality života v Zemianskych Kostoľanoch sa nám bude dariť i naďalej. 
V roku 2020 nás čakajú mnohými nazývané prelomové voľby, v ktorých si v posledný februárový deň zvolíme svojich zástupcov do Národnej rady SR. Dnešný deň je aj sviatkom narodenín nášho malého Slovenska, vzniku našej Slovenskej republiky. Chcem veriť, že rozhodnutie občanov tejto malebnej krajiny bude správne. Že prinesie občanom a všetkým, ktorí majú rozhodovať o životoch miliónov ľudí, ten správny vietor do plachiet. Aby budúce rozhodnutia bežným občanom tohto štátu zabezpečili dôstojnosť, spravodlivosť, potrebnú starostlivosť a kvalitné vzdelávanie.
Na záver môjho novoročného príhovoru chcem všetkým bez rozdielu poďakovať. Tým, ktorí stáli pri mne i v tých najťažších chvíľach, ale aj tým, s ktorými sme možno nevedeli nájsť spoločnú reč, pretože ma opäť niečo naučili. Všetkým, ktorí akýmkoľvek spôsobom prispeli k rozvoju a zveľadeniu obce Zemianske Kostoľany. Za radu, pomocnú ruku, podporu. 
Začiatok nového roka je vždy spojený so želaniami. Okrem toho najdôležitejšieho zdravia a šťastia, želám každému z vás, aby vám nebola odopieraná láska. Nech radosť, harmónia a rovnováha vstúpi do života každého z vás. Aby vaše tváre čo najviac dní nadchádzajúceho roka zdobil úsmev. Želám vám dobro a hojnosť všetkého, čo robí vaše životy šťastnými. ŠŤASTNÝ NOVÝ ROK 2020!